Beloning uitgeloof vir Rhodespark-moordenaarsRhodespark in Kensington, Johannesburg (Foto: ttruluck, panoramio.com) Die polisie het ŉ beloning van tot R100 000 uitgeloof in verband met die skokvoorval in Rhodespark waartydens twee mans vermoor en ŉ vrou verkrag is. Die beloning is uitgeloof vir inligting wat kan lei tot die suksesvolle vervolging van ses verdagtes wat steeds gesoek word in verband met die voorval. Die polisie het ook ŉ beroep gedoen op drie persone om na vore te kom, aangesien daar vermoed word dat hulle die polisie kan bystaan met hul ondersoek. Dit volg nadat ŉ groep mans twee paartjies op 17 Oktober aangeval het toe hulle in die park gestap het. Die twee mans is deur die aanvallers vasgebind en in die dam gegooi. Polisieduikers het later hul liggame uit die water gehaal. Een vrou is deur ŉ aanvaller verkrag, terwyl die ander vrou daarin kon slaag om te vlug. Die polisie het reeds ’n tweede verdagte in verband met die voorval in hegtenis geneem. Die twee persone wat in hegtenis geneem is, moet weer op 9 Desember in die Johannesburg-landdroshof verskyn. Klik hier vir alle vorige berigte oor die saak op Maroela Media. Dié drie mans kan die polisie bystaan met hul ondersoek.